# **Podcast: Synspædagogik - Viden og erfaringer fra et langt arbejdsliv**

Note: Dette er en transskribering af podcasten. Hver gang der er en underliggende lyd, så indsættes en beskrivelse af lyden i [ ].

[Lyd: IBOS-jingle]

Studievært: Susanne Durup har 38 års erfaring med at arbejde med synspædagogik, og det er netop det, som du kan blive meget klogere på i den her podcast. For Susanne har samlet ni punkter til dig som arbejder med mennesker, der har et synshandicap. Og det er punkter, hun har haft succes med at have fokus på i sit arbejde. God fornøjelse.

[Lyd: IBOS-jingle]

Susanne: Jeg hedder Susanne Paulsen Durup. Jeg er ergoterapeut og ADL- og mobility-instruktør, og det handler begge dele om at kunne færdes og finde fra et sted til et andet og kunne udføre alle sine hverdagsaktiviteter. Jeg har arbejdet inden for synsområdet i 38 år, også på synscenteret Refsnæs, som tidligere hed Refsnæsskolen. Den ligger i Kalundborg, og der arbejdede jeg fra 1981 til 2012. Siden da har jeg arbejdet på IBOS. Jeg har arbejdet, og gør stadig, med mange forskellige målgrupper. Det handler både om børn, unge og voksne, men især blinde og svagsynede. Jeg har arbejdet med pårørende, fagpersoner og studerende. Det er det, jeg vil fortælle om i denne podcast. Jeg vil dele noget af det, jeg har lært af alle de skønne mennesker med mange forskellige udfordringer. Jeg vil fortælle om arbejdet sammen med børnene og deres forældre og andre pårørende og samarbejdspartnere, som jeg har mødt i forbindelse med undervisning og udredninger. Jeg vil fortælle om, hvordan jeg yder det bedst mulige og tager udgangspunkt i det enkelte unikke menneskes behov i rehabiliteringen.

[Lyd: IBOS-jingle]

Susanne: Men inden jeg deler erfaringerne fra mit arbejdsliv, så vil jeg starte med at fortælle om, hvilket menneskesyn jeg arbejder ud fra, og hvilken situation det er, man kommer til at stå i, når man mister synet helt eller delvist. Jeg vil starte med et citat af Kirkegaard, også selvom det måske er meget brugt og kendt. Det passer bare rigtig godt til det at skulle føre et menneske et andet sted hen. Kirkegaard siger: ’At man, når det i sandhed skal lykkes en at føre et menneske hen til et bestemt sted, først og fremmest må passe på og finde ham, der hvor han er, og begynde der. Dette er hemmeligheden i alt hjælpekunst. Enhver, der ikke kan det, han er selv i en indbildning, når han mener at kunne hjælpe en anden. For i sandhed at kunne hjælpe en anden, må jeg forstå mere end han, men først og fremmest forstå det, han forstår’. Grunden til, at jeg læser det citat op for jer, er, at hvis jeg ikke kan forholde mig til og forstå det menneske, jeg skal arbejde med, har jeg ikke mulighed for at hjælpe dette menneske videre i livet. For mig er det vigtigt at møde og tage udgangspunkt i det enkelte menneske som en ligeværdig person. At se det hele menneske og ikke kun synshandicappet.

For når man mister synet, vil man oftest være i krise. Lige her er det vigtigt, at jeg tager udgangspunkt i personen, der sidder over for mig, og ikke bare tager udgangspunkt i synshandicappet eller pårørende eller de ansatte i det offentlige system. Jeg oplever ofte, at der er udstukket retningslinjer, der skal følges i forbindelse med et rehabiliteringsforløb. Når jeg så møder den person, det handler om, så er det ikke altid denne persons mål, men den bevilligende myndigheds mål. For mig er det vigtigt og nødvendigt at finde frem til kernen og finde ud af, hvad det enkelte menneskes har behov for at kunne fungere i en ny hverdag.

[Lyd: IBOS-jingle]

Susanne: Jeg vil lige kort komme ind på min rolle som instruktør. Der er det, jeg må spørge mig selv om: ’Hvad er min rolle egentlig?’. Mit udgangspunkt er at møde det enkelte menneske – kursist eller borger – som en ligeværdig person.

[Lyd: IBOS-jingle]

Susanne: Så er det tid til erfaringer. Jeg har udvalgt nogle af mine erfaringer, som jeg vil tale om her i denne podcast. Der er tale om nogle punkter, som jeg har god erfaring med virker, når jeg arbejder med rehabilitering i forbindelse med synspædagogik. Disse erfaringer bruger jeg ofte implicit, da de er så implementerede i mit arbejde. De ligger så og sige på rygraden.

[Lyd: IBOS-jingle]

Susanne: Vi skal nu igennem ni punkter. 1. Erkendelse. 2. Find den nærmeste udviklingszone. 3. Kursisten skal være i flow. 4. Sæt mål sammen med kursisten. 5. Kursisten skal tage ejerskab. 6. Samarbejde med relevante personer og aktører i personens netværk. 7. Fokus på muligheder frem for begrænsninger. 8. Fokus på sansebearbejdning. 9. Inddrag gerne leg.

[Lyd: IBOS-jingle]

Susanne: Vi starter med det først punkt ’erkendelse’, som er udarbejdet af Piaget. Og jeg har taget min inspiration fra Pædagogisk-Psykologisk Ordbog, som definerer erkendelse som den viden eller erfaring, et menneske har om omverdenen eller som del af den aktivitet eller proces, børn gennemløber i den kognitive udvikling. Ifølge russisk psykologi er erkendelse en genspejling af verden af den objektive realitet. En erkendelsesfase beskrives som en færdighedsindlæring. På den baggrund er det derfor vigtigt og nødvendigt at finde ud af, hvor langt det enkelte menneske er kommet i forhold til en udredning i forbindelse med en erkendelsesproces. Drivkraften for erkendelse er selvregulering – behovet for at tilpasse sig opgivelserne. Og mennesket kan kun udvikle sig gennem socialt samspil med andre mennesker, da erkendelsesudvikling er dynamisk.

Det er vigtigt for mig at forstå og acceptere mennesket, der sidder over for mig, som måske stadig er i krise og har mistet livsmodet. Her er det vigtigt, at jeg lægger mærke til, hvordan personen reagerer, og at jeg lytter og tager udgangspunkt i det, personen fortæller. Jeg har i forbindelse med mit arbejde erfaring med personer, som fx ikke vil have noget at gøre med hjælpemidler. Det er især i forbindelse med udredning af personer, som endnu ikke har erkendt deres synshandicap, og som er sendt ind af et jobcenter, fordi de skal ud og have et job. Bare det at komme ind i et lokale med mange hjælpemidler kan være meget grænseoverskridende for dem. Så man skal give personen god tid til at nå til et punkt, hvor personen måske bare tør at røre en mobility-stok. I den sammenhæng ser jeg også ofte personer, der begynder at få tårer i øjnene eller vender sig væk fra stokken eller ser meget kede ud af det, eller måske endda bliver lidt vrede over det, jeg spørger dem om. Og så må jeg jo finde noget andet at spørge om.

[Lyd: IBOS-jingle]

Susanne: Så er vi kommet til punkt 2: ’Find den nærmeste udviklingszone’. Og det er den russisk psykolog Lev Semonovitj Vygotskij, som levede fra 1896 til 1934, der har udviklet teorien om nærmeste udviklingszone, som også i populært sprog heder ’nuzo’.

Nu ved jeg jo, hvor langt kursisten er kommet i sin erkendelsesproces. Men hvor er personen i forhold til den udfordring, personen står over for? Hvis udfordringen ligger inden for det, det enkelte menneske kan klare alene, sker der ingen udvikling. Ligger udviklingen derimod uden for personens udviklingszone, vil personen føle sig frustreret, og der vil heller ikke være nogen læring. Men ligger udfordringen lige inden for personens nærmeste udviklingszone, vil der ske en læring. Derfor er det vigtigt at finde lige netop dét sted.

For at finde den nærmeste udviklingszone er det vigtigt at være opmærksom på flere faktorer, som fx at mennesker med nedsat syn kan have forringet vilkår for effektiv sansebearbejdning. Det at kunne bearbejde sanseindtryk, både hvad angår bevægelse, balance og berøring. Det kan også være lyde og andre ting i omgivelserne, som kan være udfordrende. Derfor er det vigtigt at inddrage dette i mobility-undervisningen. For her kan en meget nedsat bearbejdning af balancestimuli have indflydelse på personens evne til at stå med samlede ben. Det kan også være i ADL-undervisningen, at en kursist ikke kan lide at blive berørt. Dette kan give nogle begrænsninger, fx i forbindelse med madlavning. Det er ofte nødvendigt at guide nogle personer, og der er det så vigtigt at vide, om jeg gerne må røre denne her person, og om jeg skal gøre det med en blød berøring, eller om jeg skal gøre det med en hård, fast berøring. Det kommer vi til at høre lidt mere om senere.

[Lyd: IBOS-jingle]

Susanne: Så er vi kommet til punkt 3: ’ Kursisten skal være i flow’. Flowteorien er udarbejdet af Mihaily Csikszentmihaly. Udover teorien om den nærmeste udviklingszone anvender jeg også flowteorien i mit samarbejde med det enkelte menneske. Begrebet flow dækker over en mental tilstand. Personen er fuldstændig opslugt i det, vedkommende beskæftiger sig med. Det er karakteriseret som en fornemmelse af et energifyldt fokus, fuld involvering og succes med den igangværende aktivitet. Det er nok noget rigtig mange kender. For når man er rigtig fordybet, så er det ikke sikkert, at man hører, hvad der ellers foregår omkring en. At være fuldstændig involveret, fokuseret og koncentreret. Vi lærer bedst, når vi lærer af lyst. For at være i flow skal vi have en høj grad af indflydelse på processen. Der er brug for enkelte regler, og udfordringer skal tilpasses vores færdigheder. Det er meget vigtigt. Vi skal have tydelig information om, hvordan vi klarer os, og vi skal fjerne distraherende faktorer, så vi kan koncentrere os om det, vi arbejder med. Der skal være konkrete og frigørende mål.

Dette bringer mig videre til et eksempel. Jeg har arbejdet med en person for nogen år tilbage, som havde et stort ønske om at kunne komme til at tænde sin egen cigaret igen. Det var ikke særlig hensigtsmæssigt efter et sygdomsforløb, men motivationen for at kunne komme til det var meget, meget stor, og det lykkedes hende at blive i stand til at tænde sin egen cigaret. Vi afprøvede rigtig mange hjælpemidler. Vi skulle finde den rigtige lighter, med den rigtige længde på vægen. Vi skulle finde den rigtige cigaret og stå det rigtige sted. Udfordringen inden da havde egentlig også været at finde ned til rygepladsen. Men det lykkedes, fordi det var et stort ønske for lige netop den kvinde, som kom til at ryge igen. Hun var opslugt af det, og det var et stort behov. Og så er det ikke min pligt at vurdere, om det er sundt eller usundt at ryge. Det skal jeg slet ikke blande mig i.

[Lyd: IBOS-jingle]

Susanne: Punkt 4: ’Sæt mål sammen med kursisten’. Der skal jo altid sættes et mål for det arbejde, man foretager sig. Der kan opsættes mange mål, både overordnede mål og delmål for et rehabiliteringsforløb. Det er meget forskelligt, hvad målene kan være. Men for mig er det vigtigt, at det er den person, det handler om, som skal have lov til at sætte målene og have stor indflydelse på dem. Det er også vigtigt at være opmærksom på, at det skal være målbare mål, som er realistiske at opnå.

Jeg har gennem mit lange arbejdsliv set mange forskellige mål. Jeg havde fx en kursist, som havde et stort ønske om at kunne skære et franskbrød i helt ensartede skiver. Det krævede afprøvning af mange forskellige metoder, mange forskellige knive med forskellige greb og typer af skær. Det krævede også rigtig mange franskbrød og rigtig mange rugbrød. I dette tilfælde lykkedes det i fællesskab mellem kursisten og underviseren at nå målet.

Det kan være, at målet bliver sat for højt eller synes at være for svært at opnå. Men et mål kan heldigvis altid deles op i delmål, som er lettere at overskue og opnå. Det giver succes. Det kan også være nødvendigt at tilpasse målene undervejs. Målet er altid nedskrevet på skrift, og der er sat en tidsramme. På den måde kan kursisten og underviseren vurdere, om målet er nået.

Jeg vil lige følge op med et eksempel fra min praktiske hverdag. Jeg har på et tidspunkt arbejdet med en kursist, som var rigtig glad for at spise leverpostejsmadder. Men det var rigtig svært for ham at smøre madden. Og han ville ikke rigtig fortælle, hvorfor han synes, det var svært. Det viste sig faktisk, at han ikke kunne lide at få fedtede fingre. Så han skulle dele en skive rugbrød i to halve, og så skulle han dernæst dele de to halve en gang til, så han havde fire stykker. Og så tog han en lille klat leverpostej og lagde på den ene kvarte, og så lagde vi en anden kvart oven på. Så var den smurt uden at få leverpostej på fingrene. Se, det var jo en god teknik, som fungerede for ham.

[Lyd: IBOS-jingle]

Susanne: I forlængelse af sidste punkt er vi nu kommet til: ’5. Kursisten skal tage ejerskab’, og det har jeg tidligere været lidt inde på. Der skal aldrig være en fastlagt plan, som kursisten ikke har været med til at udfærdige. Når kursisten har sat målet, så har personen også ejerskab over målet, og så behøver vi ikke arbejde så meget videre med det, fordi ejerskabet er allerede taget fra start. Hvis kursisten ikke selv har været med til at lave målet, så er det ikke sikkert, der er ejerskab, og så kan vi måske lige så godt lade være med at starte.

Jeg har et godt eksempel fra min hverdag. Det beskriver, hvor vigtigt det er, at kursisten selv har ejerskab over det, personen skal lære. Der var for denne kursist sat nogle overordnede mål og nogle mål for, hvad kursisten skulle lære på rehabiliteringskurset. Det viste sig senere i forløbet, at denne kursist havde nogle helt andre ønsker om at kunne lære noget, som kunne bruges i hverdagen. Det var blandt andet at betjene en PC og høre lydavis. Derfor blev der sat noget undervisning i gang, og der blev fundet nogle hjælpemidler, som gjorde at vedkommende kunne komme til at læse sin lydavis. Det gik faktisk ret hurtigt. Og når man er i flow og gerne vil noget, så lærer man det også hurtigere, og det kommer til at blive brugt i hverdagen. Så man skal ikke bare være i flow og have fundet den nærmeste udviklingszone, men man skal også tage ejerskab.

[Lyd: IBOS-jingle]

Susanne: Nu er vi nået til punkt ’6. Samarbejde med relevante personer og aktører i personens netværk’. Det er vigtigt for mig at have et samarbejde med den henvisende myndighed og øvrige undervisere – og især de øvrige undervisere for at lave et tæt og tværfagligt samarbejde – og kursistens nære pårørende. Hvis kursisten har fået bevilliget et længerevarende rehabiliteringsforløb, finder jeg det vigtigt, at de pårørende også får nogle metoder og teknikker i et pårørendekursus. Det er fx en mulighed at lære ledsagerteknik, så det bliver muligt at færdes sikkert og forsvarligt og samtidigt erfare, at der stadig er mange sanseoplevelser, selvom man ikke kan se. Der skal være et tæt samarbejde mellem kursist og underviser for at skabe et godt rehabiliteringsforløb. Her er det, at jeg som underviser hører, hvad kursisten fortæller og tager det alvorligt. Det kan fx være, at kursisten har problemer med at holde korrekt på mobility-stokken. Undervisningen skal ikke ufortrødent fokusere på at finde det rigtige greb, som står beskrevet i lærebogen, fordi kursisten skal tilpasse sig teknikken. Jeg synes i stedet, at det er vigtigt at tilpasse hjælpemidlerne og omgivelserne til kursisten. Skal der fx et blødt håndgreb på mobility-stokken? Eller er det nødvendigt at finde en rullespids, som ikke larmer så meget? Eller skal vi finde en rullespids, som er større, og som derfor gør det lettere for brugeren at mærke ujævnheder i underlaget? Jeg har også ændret på ledsagerteknikkens principper for en borger med nedsat syn og hjerneskade. Han kunne ikke tåle, at man rørte ved ham, og han havde brug for sin helt egne ledsagerteknikker.

[Lyd: IBOS-jingle]

Susanne: Så er vi endelig nået til punkt 7: ’Fokus på muligheder frem for begrænsninger’. Jeg forsøger altid at se muligheder frem for begrænsninger. Og der skal meget til, før jeg sammen med en kursist giver op. Der kan altid findes nye veje eller måder at arbejde videre på for at nå målet. Og der kan jeg nogen gange godt være lidt irriterende, for jeg bliver ved til jeg har fundet det rigtige mål og det rigtige hjælpemiddel. For mig er der altid en god grund til, at det enkelte menneske ønsker at gøre, som det gør. Det skal der ikke altid laves om på. Det er vigtigt for mig, at der foretages ændringer i rehabiliteringsplanen, når der er behov for det.

[Lyd: IBOS-jingle]

Susanne: Jeg har en historie fra det virkelige liv. Det drejer sig om en kursist, der var til udredning for at kunne blive fastholdt på en arbejdsplads. Hun havde et stort ønske om at blive i stand til at lægge makeup igen, fordi det havde hun altid været i stand til, og hun følte sig ikke rigtig klædt på, når hun ikke havde makeup på. Vi afprøvede derfor forskellige makeupspejle med forstørrelse, og vi fandt et, der kunne bruges. Det handlede om at blive parat til arbejdsmarkedet – både at bære det rigtige tøj og varetage personlig hygiejne. Når personen befinder sig derhjemme, gør det måske ikke så meget, at hun ikke har makeup på, men når det handler om at kunne passe sit job i en modebutik, er det relevant og vigtigt for hende. Det var også vigtigt for hende, at den lup, hun skulle bruge til at aflæse mærkerne i tøjet, så pæn ud og nærmest lignede et smykke, så man ikke lige umiddelbart kunne se, at det var et synshandicap, det her handlede om.

[Lyd: IBOS-jingle]

Susanne: Så kommer vi til punkt 8.: ’Fokus på sansebearbejdning’. Hvorfor nu lige det? Det er for mig rigtig vigtigt, fordi et menneske er påvirket af sansepåvirkninger, og når man er kraftigt påvirket af det, så fungerer man måske ikke så godt i alle miljøer. For både en overreagerende og underreagerende sansebearbejdning kan finde sted, og det kan have indflydelse på det enkelte menneskes muligheder for at indlære nye færdigheder, at kunne færdes nye steder og for at holde fokus på det, de laver. Også her er ethvert menneske unikt, for det har sin egen måde at bearbejde sanser på. Og denne bearbejdning har indflydelse på personens adfærd i forbindelse med udførelsen af daglige aktiviteter.

Jeg arbejder med kursister, som fx:

* ikke kan holde samlede fødder eller som er utrygge ved at gå på ujævnt terræn
* bliver voldsomt forskrækkede, hvis nogen skubber til dem
* bliver let køresyge
* ikke kan lide at røre ved fedtede eller klistrede genstande
* ikke kan lide at blive rørt med en let og uventet berøring
* ikke kan opholde sig i lokaler, hvor der er mange mennesker, og hvor der er larm
* ikke kan være i omgivelser, hvor der er meget kraftige lugte, som fx en parfumeafdeling i et stormagasin
* ikke kan lide at være i omgivelser, hvor der er mange mennesker, der bevæger sig omkring
* ikke kan være i omgivelser med høj musik.

Det handler ikke kun om personer, der har et nedsat syn, men det handler også om dig og mig. Vi har hvert vores sansemønster. Og det er faktisk vigtigt, at vi er meget opmærksomme på det, fordi det er ikke sikkert, at den kursist, jeg arbejder med, har det samme sansemønster som mig. Derfor kan det være, jeg skal lære at undervise personen på en anden måde. Man har forskelligt udgangspunkt.

Hvis det undervejs i et undervisningsforløb viser sig, at kursisten har problemer med at bearbejde sansestimuli, kan det være hensigtsmæssigt at udarbejde en sensorisk profil. Den beskriver sammenhængen mellem personens evne til at bearbejde sensoriske informationer og så den adfærd, personen har i forbindelse med udførslen af daglige aktiviteter. Så giver det samtidig en mulighed for at kunne påvirke omgivelserne, så personen kan få en bedre hverdag.

Hvis et menneske reagerer anderledes på sensoriske informationer, kan det betyde, at personen er mere udfordret i udførslen af daglige aktiviteter end andre mennesker – apropos historien tidligere med leverpostejsmadden. En sensorisk profil er et interview, som udføres ud fra en række spørgsmål. Ud fra svarene udarbejdes sanseprofilen, og der udarbejdes forslag til kursisten, som kan anvendes i hverdagen.

Nogle mennesker har behov for at få tilført vækkende stimuli. Fx har de rigtig meget glæde af hurtige bevægelser, hårdt arbejde, lette berøringer, krydret dufte, kolde drikke, stærke spiser, kraftig lys, høj musik og rytmik. Så det kan være rigtig godt at benytte i mobility-undervisningen. Her går vi og tæller i rytmen, eller når vi skal svinge stokken, bruger vi en rytme eller melodi til at få fart i den og sætte farten op. Andre kan have brug for dæmpende stimuli til at sætte tempoet ned. Fx langsomme bevægelser, dybe faste tryk, tungt tøj, varme drikke og mad, kendte smage, behagelige dufte, dæmpet belysning, nedrullet gardinerne, lav musik. Så det kan være det, der skal til for at få den bedst mulige undervisningssituation.

Og i ADL har jeg jo tidligere nævnt det der med at smøre en leverpostejsmad. Det kan også være, at jeg møder en kursist, som ikke kan lide, at jeg rører ved dem, som tager hånden væk. Hvis jeg ved, at kursisten ikke kan lide at blive rørt, så må jeg måske tage hårdere fat, eller gøre personen opmærksom på, at nu lægger jeg min hånd på din højre hånd, så vedkommende er forberedt. Det er kursisten selv, der svarer på spørgsmålene. De får lige pludselig en anden forståelse af deres hverdag. Hvad er det, der sker? Hvorfor er det, at jeg ikke kan lide at komme til koncerter? Hvad er det for nogle undskyldninger, jeg kan give? Her giver en sensorisk profil mulighed for at konkretisere: Hvis du skal spise med nogen, så skal det fx være et lille sted. Eller jeg vil gerne bestemme stedet. Jeg vil også gerne bestemme, hvordan vi kommer derhen. Eller som en kursist sagde til mig på et tidspunkt: ’Hvis taxachaufføren ikke kører ordentligt, så siger jeg bare til ham, at jeg kaster op, hvis han ikke kører ordentligt’. For det var en, der blev meget let køresyg. Så på den måde kan man bruge det i sin hverdag.

Jeg har også haft en ung pige, som på et tidspunkt sagde: ’Jeg har så svært ved at høre efter i undervisningen. Jeg står af efter 10 minutter, og så har jeg ikke hørt, hvad læreren siger’. Så prøvede jeg at sætte hende på en stol, der vippede. Og den sad hun på, mens jeg forklarede hende, om hendes sensoriske profil. Hun sad og hoppede, og så siger hun: ’Ej, hvor er den god. Nu har jeg jo siddet og hørt efter, hvad du har sagt i næsten en halv time. Kan jeg ikke få sådan en i undervisningen?’. Og det fik hun. Så kunne hun høre efter i næsten tre kvarter. Det er jo fantastik, at der skal så lidt til at få sansesystemet til at vågne op.

[Lyd: IBOS-jingle]

Susanne: Så er vi kommet til det sidste punkt: ’9. Inddrag gerne leg’. Og så kan det godt være, at der er nogen, der undrer sig over, at jeg siger ’leg’, når det drejer sig om voksne mennesker. Men når børn leger, så lærer de godt. Det gør voksne også. Når ting opfattes som en leg, så synes vi, det er rart. Og leg er også en fællesbetegnelse for en underholdende aktivitet, som kan udføres af både mennesker og dyr. At lege er en aktivitet, der ofte udføres af flere personer. Så vi har noget fællesskab. Og når børn leger, er de ofte i flow og glemmer alt omkring sig.

Jeg har på min tidligere arbejdsplads haft børn til sanseintegrationsbehandling og sansemotorisk observation og undersøgelse. Og når barnet blev hentet af forældrene og blev spurgt om, hvordan det var gået, så var svaret ofte: ’Jamen, vi legede jo bare’. Det betyder for mig, at jeg har opnået det bedst mulige, jeg kunne ved den behandling, for barnet har slet ikke opdaget, at det var en behandling, men troede at det var en legeaktivitet. For når man leger, er man i flow, og den nærmeste udviklingszone er blevet stimuleret.

Jeg har nogle forslag til, hvad man fx kan vælge af leg, når man har et nedsat eller manglende syn. Det at lege kunne være at lære at gå en tur alene. Det kan også være at gå en tur med sin hund eller at bage en kage selv. Man kan gå til en koncert eller deltage i showdown eller goalball. Der har vi i hvert fald sådan en fin showdown-ting stående herovre i vores hall, og der er aktivitet og glade dage, når der står en fem-seks unge mænd og engang imellem en enkelt pige. Så er der leg og flow. Og det kan ikke fås bedre.

[Lyd: IBOS-jingle]

Susanne: Det var de ni punkter, jeg har udvalgt til jer. Find ud af, hvor personen er i sin erkendelsesproces. Vær opmærksom på den nærmeste udviklingszone og på, hvornår personen er i flow. Sæt mål sammen med den, det handler om. Det er meget vigtigt. Og hvis det er det rigtige mål, der er sat, så er der også ejerskab. Sørg altid for et tæt samarbejde mellem kursist og netværk. Hav fokus på muligheder frem for begrænsninger. Anvend viden om sansebearbejdning, og bed eventuelt om at få udarbejdet en sensorisk profil. Den får man ikke bare lige, skal jeg sige. Den skal man betale penge for at få udarbejdet, hvis man ikke selv er ergoterapeut eller fysioterapeut og kan det. Husk, at leg fremmer læring. At lege er at være i flow, og den nærmeste udviklingszone er fundet.

[Lyd: IBOS-jingle]

Susanne: Selvom jeg har mange års erfaring inden for synsverdenen, er jeg selvfølgelig ikke kommet rundt om alt. Og hvis du sidder med spørgsmål og ting, du ønsker mere viden om, så husk, at der er masser af viden og gode råd at hente hos IBOS. Vi har fx gratis kurser og rådgivning og kan altid kontaktes på telefon 39 45 25 45. Du kan også se mere på IBOS.dk.